Thomas Young Andersen og Niels Egelund (red.)

PISA og de 16½-årige uddannelsessøgende

Overordnede resultater, uddybende analyser og metode

Danmarks Pædagogiske Universitets Forlag

Forord

Undervisningsministeriet besluttede i 1997, at Danmark skulle deltage i OECD programmet PISA – Programme for International Student Assessment – et projekt, der har til hensigt at måle, hvor godt unge mennesker er forberedt til at møde udfordringerne i dagens informationssamfund. De unge, der indgår i de internationale undersøgelser er, alle 15 år gamle, men ud over disse er der i Danmark inddraget en ekstra gruppe på 16 år.

PISA består af tre runder, hvor der gennemføres omfattende kvantitative undersøgelser af survey-typen. Den første runde blev gennemført i 2000 i 32 lande efter godt to års forberedelse. Anden runde blev gennemført i 2003 i 41 lande. Tredje runde gennemføres i 2006 i 57 lande. Formålet med de gentagne målinger er at gøre det muligt for myndighederne i de deltagende lande at bedømme ikke bare deres uddannelsessystemers resultater, men også at få et indtryk af udviklingen over tid – om fx en ændret skolepolitik eller intensiveret satsning på nogle felter giver sig udslag i bedre resultater – noget der i PISA-2003 ifølge den internationale analyse kunne ses for eksempel i Polen. Videre gælder, at der i hver cyklus af PISA er forskellige hovedområder, som er i fokus. I 2000 var det således læsning, mens det i 2003 er matematik og i 2006 bliver naturfag.

PISA udgør en af de hidtil mest omfattende og dybtgående internationale undersøgelser af unges kunnen. Afgørende i denne forbindelse er, at man ikke vurderer de unges kompetencer ud fra specifikke læseplaners indhold, men i stedet ser på, hvor godt de unge kan bruge deres kunnen i forhold til udfordringer i det virkelige liv, således som dette kan afgøres med skriftlige tests.

PISA gennemføres i Danmark af et konsortium bestående af Amternes og Kommunernes Forskningsinstitut (AKF), Danmarks Pædagogiske Universitet (DPU) og Socialforskningsinstituttet (SFI). Projektet er styret af en konsortiebestyrelse, som har haft et medlem fra hver af de deltagende institutioner. SFI har i første runde af PISA haft projektledelsen. National projektleder for PISA-2003 har været lektor Jan Mejding, DPU.

Til at følge og rådgive under arbejdet har Undervisningsministeriet nedsat en Styregruppe og en Referencegruppe med repræsentation fra ministeriet og fra interessentgrupper omkring folkeskolen.

Undersøgelsens design og gennemførelse har været forestået af et internationalt konsortium, men de enkelte lande har haft stor indflydelse på projektet, dels gennem landenes deltagelse i PISA Governing Board, dels gennem projektmedarbejderes konkrete bidrag, fx i form af testmaterialer, og deltagelse i mødevirksomhed omkring projektets detailudformning og gennemførelse.

Det internationale konsortium har trukket på internationale ekspertgrupper og faglige referencegrupper. Danmark har her været repræsenteret i ekspertgruppen for matematik ved professor Mogens Niss, ligesom Danmark har været repræsenteret i faglige referencegrupper inden for matematik ved lektor Lena Lindenskov og inden for problemløsning samt personlige og sociale kompetencer ved professor Niels Egelund.

Den danske del af undersøgelsen er gennemført af forskere fra konsortiet. Forskerne har hver for sig haft ansvar for forskellige dele af undersøgelsen. Følgende forskere har medvirket i PISA-2003: Lektor Annemarie Møller Andersen, konsulent Thomas Young Andersen, professor Niels Egelund, forskningsleder Torben Pilegaard Jensen, konsulent Michael Krone, lektor Lena Lindenskov og lektor Jan Mejding, lektor Helene Sørensen og lektor Peter Weng. Ud over disse har en række forskere og teknisk administrativt personale medvirket til gennemførelsen. Det drejer sig om studentermedhjælp Angelo Andersen, professor Peter Allerup, lektor Elisabeth Arnbak, afdelingsdirektør Hans Bay og derudover i alt knap 90 medarbejdere, distriktsledere, interviewere og studerende til kodning af åbne spørgsmål. Til indeværende publikation har lektor Lena Lindenskov og lektor Peter Weng produceret tekst til kapitlet om matematik, lektor Jan Mejding har skrevet kapitlet om læsning, mens lektor Annemarie Møller Andersen og lektor Helene Sørensen har bidraget med tekst til kapitlet om naturfag.

Endvidere har fagkonsulenter i Undervisningsministeriet samt repræsentanter fra faglige foreninger haft lejlighed til at kommentere testmaterialerne og de principper, materialerne er opbygget efter. Der er herved fremkommet mange værdifulde bidrag, som der hermed skal lyde en tak for.

Ud over forskerne har personale og 3.212 elever ved 178 danske uddannelsesinstitutioner medvirket, og disse takkes for deres bidrag til undersøgelsen af de 16½-årige i 2003.

THOMAS YOUNG ANDERSEN
NIELS EGELUND